Fem mænd er blevet idømt straf for at have indført øl og sodavand fra Tyskland uden at betale moms og afgifter til den danske stat.

To mænd på 46 og 32 år er ved Retten i Glostrup idømt fængselsstraffe og bøder på samlet 118 millioner kroner i en sag om omfattende grov svindel med moms, skat og afgifter på øl, sodavand og vin i forbindelse med virksomheden Drikkekilden fra Hedehusene.

Det oplyser Københavns Vestegns Politi i en pressemeddelelse.

- Jeg er meget tilfreds med rettens afgørelse og de hårde straffe, der blev udmålt. Vores velfærdssamfund bygger på, at borgere og selskaber i Danmark betaler skat, moms og andre afgifter, som det er foreskrevet i loven. Derfor skal sager som disse tages meget alvorligt. Det har retten understreget ved også at udvise den hovedtiltalte i denne sag, oplyser senioranklager Britt Janni Hansen.

Svindlen betød, at den danske statskasse gik glip af i hvert fald 60 millioner kroner.

Millionbøder og udvisning

46-årige Birol Kiral er hovedtiltalt i sagen, mens hans højre hånd er 32-årige Arab Kiral. De to mænd er blandt andet dømt for siden 2014 og frem til 2017 at have indført og solgt drikkevarer uden at afregne moms og afgifter til Skat (i dag Skattestyrelsen, red.).

Birol Kiral, der har både børn og kone i Danmark, er blevet fundet skyldig i skatte- og afgiftsunddragelse for cirka 90 millioner kroner, og han er blevet idømt fem års fængsel, ligesom han er blevet udvist med forbud mod indrejse for bestandigt.

Han er desuden idømt en tillægsbøde på 61 millioner kroner. Arab Kiral er blevet fundet skyldig i at hjælpe den hovedtiltalte og er foruden fire års fængsel blevet idømt en betinget udvisning samt en tillægsbøde på 57 millioner kroner.

Derudover er yderligere tre mænd blevet idømt fængsel - to af hver blevet idømt en tillægsbøde på 1,5 millioner kroner og et års fængsel, som blev gjort betinget af 200 timers samfundstjeneste. En medhjælper på 30 år blev dømt for at have modtaget sin løn sort, mens en sjette person blev frifundet i sagen.

Hovedtiltalt ankede dom på stedet

Sagen tog sin start, da tre mænd i april 2017 blev fængslet og sigtet for siden 2014 at have indført og distribueret blandt andet øl og sodavand fra Tyskland uden at betale moms og afgifter til SKAT.

Københavns Vestegns Politi oplyste i den forbindelse i en pressemeddelelse, at sagen var blevet til efter en længerevarende efterforskning på baggrund af en anmeldelse fra SKAT.

- Der er vores vurdering, at der er tale om en grov sag her, hvor man har søgt at unddrage den fælles kasse for et større millionbeløb. Jeg er meget tilfreds med at trafikken nu er blevet bragt til ophør efter godt samarbejde mellem SKAT og politiet, lød det dengang fra politikommissær Lars Krogsgaard fra afdelingen for økonomisk kriminalitet.

Både Birol Kiral og Arab Kiral har nægtet sig skyldige.

Birol Kiral ankede dommen på stedet, mens Arap Kiral har udbedt sig betænkningstid i forhold til anken.